b'\n_START_ARTICLE_\nHMS Fife\n_START_SECTION_\nPalvelus\n_START_PARAGRAPH_\nHMS Fifen B-torni korvattiin nelj\xc3\xa4ll\xc3\xa4 Exocet-merimaaliohjuksen laukaisualustalla 1970-luvun puoliv\xc3\xa4liss\xc3\xa4. Alus palveli Karibianmerell\xc3\xa4 1979, jolloin se avusti hurrikaani Davidin runtelemaa Dominicaa. Falklandin sodan alkaessa alus oli telakalla, eik\xc3\xa4 se siten osallistunut sotatoimiin. Alus oli 1986 modernisoitavana, jolloin se muunnettiin koululaivaksi ja sen Sea Slug -ohjustenlaukaisualustat poistettiin. Poistolla saatiin lis\xc3\xa4\xc3\xa4 majoitus- ja opetustiloja._NEWLINE_Alus teki HMS Junon kanssa purjehduksen Suurille j\xc3\xa4rville ja vieraili muun muassa toukokuussa 1997 Chicagossa. Palattuaan Britteinsaarille kadetit laskettiin maihin Dartmouthissa, josta alus jatkoi matkaansa Portsmouthiin. Se poistettiin palveluksesta kes\xc3\xa4kuussa.\n_START_SECTION_\nChilen laivasto\n_START_PARAGRAPH_\nHMS Fife myytiin 12. elokuuta Chilelle, joka nimesi aluksen Blanco Encaladaksi. Alus modernisoitiin Chileen saavuttuaan Talcahuanossa, jolloin hy\xc3\xb6dynnettiin poistetun Sea Slug j\xc3\xa4rjestelm\xc3\xa4n j\xc3\xa4tt\xc3\xa4m\xc3\xa4\xc3\xa4 vapaata tilaa rakentamalla suurempi hangaari. Alus palasi telakalta toukokuussa 1988. Aluksen Sea Cat -ohjukset korvattiin 1996 Barak ilmatorjuntaohjusj\xc3\xa4rjestelm\xc3\xa4._NEWLINE_Alus poistettiin palveluksesta 12. joulukuuta 2003 ja se myytiin romutettavaksi marraskuussa 2005.'